Kuidas bussisõitu huvitavaks teha?  See küsimus on minu jaoks pidevalt aktuaalne. Möödunud nädalavahetusel oli aga päris tükk aega peamurdmist, kuna sõitsime bussiga Leetu Balti tudengitöötajate konsultatsioonile.. Pärnust minnes 5,5 tundi Panevežysesse pluss ca tunnike Pasvalysse.  Nagu lõpuks selgus, väga suurt programmi polnud vaja, sest piisas kahest lõbusast Tallinna  töötegijast, kellega sai palju jututatud ja nõnda see aeg märkamatult lendas.  Aga tagasiteel oli kõige meeldivam osa bussisõidust, kui Riias istusime teisele bussile: seal oli internet, iga istme juures pistik laadija jaoks, normaalne valgustus, tee-kohv saadaval. Täiesti müstiline on sõita kuskil Läti või Eesti metsa vahel ja samal ajal netist uudiseid lugeda või skaibis muliseda (muide, meil Hansuga õnnestus Ave haneks tõmmata, ta ei saanud päris tükk aega aru, et see pole mina, kes korralikke  eestikeelseid lauseid talle saadab :).  Nädalavahetus ise oli ka tore - uurisime 2Timoteose kirja, suhtlesime teiste tudengitöötajatega nii söögilaua ääres kui saunas. Aa ja siinkohal ei saa mainimata jätta, et selles hotellis (või hostelis), kus meid majutati, oli vähemalt 2 sorti tube - tavalised ja korter-tüüpi. Ja meile Eglega sattus korter: sisenedes satud esmalt elutuppa, kus on sohva ja tugitoolid koos telekaga ja seejärel puidust trepp viib rõdule, kus on voodid eraldi tasandil. Mõnus.